ଗୋପାଳପୁର, ଅକ୍ଟୋବର ୨୮ (ଓଡିଶା ଡଟ କମ) ଗଞ୍ଜାମ ଜିଲ୍ଲାର ଗୋପାଳପୁରରେ ଥିବା ଟାଟା ଷ୍ଟିଲ ସ୍ୱତନ୍ତ୍ର ଅର୍ଥନୈତିକ ଜୋନ୍ ଶିଳ୍ପ ପାର୍କରେ ମୁମ୍ବାଇର ସିୟୋର ସେପଟି ସଲୁ୍ୟସନ ପ୍ରତିରକ୍ଷା କ୍ଷେତ୍ରରେ ବ୍ୟବହାର ପାଇଁ ଏରିଏଲ ଟାର୍ଗେଟ ସାମଗ୍ରୀ ନିର୍ମାଣ ୟୁନିଟ୍ ସ୍ଥାପନ କରିବ ।
ବୁଧବାର ଏହାର ପ୍ରଥମ ଆସେମ୍ବ୍ଲି ଲାଇନ ସେଡ଼୍ ନିର୍ମାଣର ଶୁଭାରମ୍ଭ ହୋଇଛି ।
ଏହି ଅବସରରେ ଆୟୋଜିତ ଉତ୍ସବରେ ମନ୍ତ୍ରୀ ଦେବୀ ପ୍ରସାଦ ମିଶ୍ର, ଡଃ ପ୍ରଦୀପ ପାଣିଗ୍ରାହୀ, ବ୍ରହ୍ମପୁର ବିଧାୟକ ଡଃ ରମେଶ ଚନ୍ଦ୍ର ଚାଉ ପଟ୍ଟନାୟକ, ଆର୍ମି ଏଆର ଡ଼ିଫେନ୍ସ କଲେଜ କମାଣ୍ଡାଣ୍ଟ ଲେଫ୍ଟନାଣ୍ଟ ଜେନେରାଲ ଶ୍ରୀଯୁକ୍ତ ସାଇଗଲ, ଟାଟା ଷ୍ଟିଲ୍ ସ୍ୱତନ୍ତ୍ର ଅର୍ଥନୈତିକ ଜୋନ୍ ଏମ ଡି ତଥା ଗୋପାଳପୁର ପ୍ରକଳ୍ପ ପ୍ରେସିଡ଼େଣ୍ଟ ଅରୁଣ ମିଶ୍ର, ଟାଟା ଷ୍ଟିଲ କଳିଙ୍ଗ ନଗର ପ୍ରକଳ୍ପ ଉପ ସଭାପତି ରାଜୀବ କୁମାର ଓ ସିୟୋର ସେଫଟି ସଲୁ୍ୟସନ ପ୍ରାଃ ଲି. ପରିଚାଳନା ନିର୍ଦ୍ଦେଶକ ଅନନ୍ତ ଭାଲୋଟିଆ ଓ ଅନ୍ୟ ମାନ୍ୟଗଣ୍ୟ ବ୍ୟକ୍ତି ଉପସ୍ଥିତ ଥିଲେ ।
ୟୁକେର ମେଗିଟ୍ ଡ଼ିଫେନସ ସହ ମିଳିତ ସହଯୋଗରେ ସିୟୋର ସେଫଟି ସଲୁ୍ୟସନ ଏହି ଏରିଏଲ ଟାର୍ଗେଟ ସାମଗ୍ରୀ ନିର୍ମାଣ ୟୁନିଟ୍ ସ୍ଥାପନ କରିବ ।
୫ ଏକର ଜମିରେ ମେକ୍ ଇନ୍ ଇଣ୍ଡିଆ ସ୍କିମ୍ ଆଧାରରେ ହେଉଥିବା ଏହି ଆସେମ୍ବ୍ଲି ପ୍ଲାଣ୍ଟରେ ୫୦ ରୁ ୬୦ କୋଟି ଟଙ୍କା ନିବେଶ ହେବ ବୋଲି କମ୍ପାନୀ ପକ୍ଷରୁ କୁହାଯାଇଛି ।
ଏରିଏଲ ଟାର୍ଗେଟ ନିର୍ମାଣ ପାଇଁ ପ୍ରକଳ୍ପ ଆରମ୍ଭ ହେବା ପରେ ଭାରତୀୟ ପ୍ରତିରକ୍ଷା ବିଭାଗରୁ ମେଗିଟ୍କୁ ମିଳିଥିବା ୫୦ ନିୟୁତ ଡଲାର ମୂଲ୍ୟର କାମ ପାଇଁ ମଧ୍ୟ ଏଠାରୁ ସେବା ଯୋଗାଇ ଦିଆଯିବ ।
ଏହି ଅବସରରେ ଅରୁଣ ମିଶ୍ର କହିଛନ୍ତି "ଏହା ଆମ ପାଇଁ ଏକ ଉଜ୍ୱଳମୟ ଶୁଭାରମ୍ଭ ଏବଂ ଆଗାମୀ ଦିନର ଏହି ଶିଳ୍ପ ପାଇଁ ଅଧିକ ନିବେଶ ସୁଯୋଗ ଆସିବ ଆଶା କରୁଛୁ ।
ଟାଟା ଷ୍ଟିଲ୍ ସ୍ୱତନ୍ତ୍ର ଅର୍ଥନୈତିକ ଜୋନ୍ ଲିମିଟେଡ଼ ଟାଟା ଷ୍ଟିଲର ଶତ ପ୍ରତିଶତ ଅଂଶଧନ ଥିବା ଏକ କମ୍ପାନୀ । ଗୋପାଳପୁରଠାରେ କମ୍ପାନୀ ବିକଶିତ କରୁଥିବା ଶିଳ୍ପପାର୍କ, କେବଳ ସ୍ଥାନୀୟ ଅଞ୍ଚଳର ଶିଳ୍ପ ବିକାଶ ନୁହେଁ ବରଂ ଅଞ୍ଚଳର ସାମଗ୍ରିକ ବିକାଶ ପାଇଁ ଉଦ୍ୟମ ଜାରି ରହିଛି । ପ୍ରଥମ ପର୍ଯ୍ୟାୟରେ ନିକଟରେ ଏହି ସ୍ୱତନ୍ତ୍ର ଅର୍ଥନୈତିକ ଜୋନ ନାଁରେ ୧୨୩୫ ଏକର ଜମି ପଞ୍ଜିକୃତ ହୋଇଛି ।
ଏହି ଅବସରରେ ମେଜର ଡ଼ିଫେନର ସିଷ୍ଟମର ଏମ୍ଡ଼ି ପିଟର ଲଙ୍ଗଷ୍ଟାଫ୍, କମ୍ପାନୀ, ବିଜିନେସ୍ ଡ଼େଭଲପମେଣ୍ଟ ମୁଖ୍ୟ କି୍ରସ ହିଲଟର, ବିଏମ୍ସି ମେୟର କେ. ମାଧବୀ, ବ୍ରହ୍ମପୁର ବିକାଶ ପ୍ରାଧିକରଣ ଅଧ୍ୟକ୍ଷ ସୁବାସ ମହାରଣା, ଗୋପାଳପୁର ପ୍ରକଳ୍ପ ଟାଟା ଷ୍ଟିଲ୍ ଓ ଅର୍ଥନୈତିକ ଜୋନ୍ ଚିଫ୍ ସୁଶାନ୍ତ ମିଶ୍ର, ଗୋପାଳପୁର ପ୍ରକଳ୍ପ ଇଂଜିନିୟରିଂ ଚିଫ୍ ପରଶେତ ଅଖତର ଓ ଅନ୍ୟ ସରକାରୀ ଓ ଟାଟା ଷ୍ଟିଲ୍ ବରିଷ୍ଠ ଅଧିକାରୀ ଉପସ୍ଥିତ ଥିଲେ ।
୨୦୦୪ରେ ଆରମ୍ଭ ହୋଇଥିବା ସିୟୋର ସେଫଟି ସଲ୍ୟୁସନ ପ୍ରତିରକ୍ଷା ସାମଗ୍ରୀ ନିର୍ମାଣ କରେ । ସେନାର ଆଧୁନିକୀକରଣ ପାଇଁ ଇଲେକ୍ଟ୍ରୋନିକ୍ ସାମଗ୍ରୀ, ଯୁଦ୍ଧ, ଅପଟିକାଲ ଟ୍ରାକିଂ ସିଷ୍ଟମ, ଟ୍ରେନିଂ ସିମୁଲେଟର ଆଦି ସାମଗ୍ରୀ ନିର୍ମାଣ କରେ । ଭାରତର ବିଭିନ୍ନ ଭାଗରେ ଏହାର ଉପସ୍ଥିତି ରହିଛି ।
ଭୁବନେଶ୍ୱର, ମଇ ୧୭ (ଓଡିଶା ଡଟ କମ) ଓଡ଼ିଶାର ୨୦ଜଣ ବିଦ୍ୟାଳୟ ଛାତ୍ରଛାତ୍ରୀ ସପ୍ତାହକ ପାଇଁ ଗୁଜରାଟର ଅହମଦାବାଦ ସ୍ଥିତ ଭାରତୀୟ ମହାକାଶ ଗବେଷଣା କେନ୍ଦ୍ର (ଇସ୍ରୋ)ର ମହାକାଶ ପ୍ରୟୋଗ ସଂସ୍ଥାନ ଓ ଗୁଜରାଟର ସାଇନସ ସିଟି ପରିଦର୍ଶନ କରିବା ପରେ ରବିବାର ଭୁବନେଶ୍ୱର ଫେରିଛନ୍ତି ।
ଟାଟା ଷ୍ଟିଲ ପକ୍ଷରୁ ପଠାଣି ସାମନ୍ତ ପ୍ଲାନେଟାରିୟମ୍ ସହଯୋଗରେ ଆୟୋଜିତ ହେଉଥିବା ଯୁବ ଜ୍ୟୋତିର୍ବିଜ୍ଞାନୀ ଅନ୍ୱେଷଣ (ୟାଟସ୍) କାର୍ଯ୍ୟକ୍ରମ ଜରିଆରେ ଚୟନ ହୋଇଥିବା ଏହି ଛାତ୍ରଛାତ୍ରୀଙ୍କ ବୈଜ୍ଞାନିକ ପ୍ରତିଭାର ବିକାଶ ଲକ୍ଷ୍ୟରେ ଏହି ଯାତ୍ରାର ଆୟୋଜନ କରାଯାଇଥିଲା ।
୧୫ଜଣ ବାଳକ ଓ ୫ଜଣ ବାଳିକା ଏବଂ ସେମାନଙ୍କ ଗାଇଡ ଶିକ୍ଷକଙ୍କୁ ମିଶାଇ ମୋଟ ୪୦ଜଣଙ୍କ ଇସ୍ରୋ ମହାକାଶ ପ୍ରୟୋଗ ସଂସ୍ଥାନ (ଏସ୍ଏସି) କୁ ପରିଦର୍ଶନ ସେମାନଙ୍କୁ ଇସ୍ରୋର ବିଭିନ୍ନ ପରିଚାଳନାଗତ ଦିଗ ବିଷୟରେ ଜାଣିବାର ଅନନ୍ୟ ସୁଯୋଗ ପ୍ରଦାନ କରିଥିଲା ।
ଏହି ସଂସ୍ଥାନରେ ଡେଭଲପମେଂଟ, ରିଏଲାଇଜେସନ୍ ଓ କ୍ୱାଲିଫିକେସନ୍ ଅଫ୍ କମୁ୍ୟନିକେସନ୍, ନେଭିଗେସନ୍, ପୃଥିବୀ ନିରୀକ୍ଷଣ ଓ ଗ୍ରହଙ୍କ ପେଲୋଡ୍ସ ଓ ସମ୍ପର୍କୀୟ ଡାଟା ପ୍ରୋସେସିଂ, ଯୋଗାଯୋଗ ବିଭାଗର ଗ୍ରାଉଣ୍ଡ ସିଷ୍ଟମ୍, ପ୍ରସାରଣ, ରିମୋଟ୍ ସେନ୍ସିଂ ଓ ବିପର୍ଯ୍ୟୟ ନିରୀକ୍ଷଣ ଭଳି କାର୍ଯ୍ୟ ସମ୍ପାଦନ ହୋଇଥାଏ ।
ଇସ୍ରୋ ମହାକାଶ ପ୍ରୟୋଗ ସଂସ୍ଥାନର ନିର୍ଦ୍ଦେଶକ ତଥା ପ୍ରତିଷ୍ଠିତ ମହକାଶବିଜ୍ଞାନୀ ଶ୍ରୀ ତପନ ମିଶ୍ର ଟାଟା ଷ୍ଟିଲ ଓ ପଠାଣି ସାମନ୍ତ ପ୍ଲାନେଟାରିୟମ୍ ପକ୍ଷରୁ ନିଆଯାଇଥିବା ଏହି ପଦକ୍ଷେପକୁ ପ୍ରଶଂସା କରିବା ସହିତ ଛାତ୍ରଛାତ୍ରୀଙ୍କୁ ପରାମର୍ଶ ଦେବା ସହ ନିଜର ଅଭିଜ୍ଞତା ବାଂଟିଥିଲେ ।
ଛାତ୍ରଛାତ୍ରୀମାନେ ବିଭିନ୍ନ ପ୍ରୟୋଗଶାଳା ଓ ବିଭାଗ ଯଥା ଭାଇବ୍ରେଟର ଚାମ୍ବର, ଥର୍ମୋ ଡାଇନାମିକ୍ ଚାମ୍ବର ଭଳି ଏକାଧିକ ବିଭାଗ ତଥା ଭବିଷ୍ୟତରେ ମହାକାଶରେ ସ୍ଥାନିତ ହେବାକୁଥିବା ନିର୍ମାଣଧିନ ଉପଗ୍ରହ ଦେଖିବାର ସୁଯୋଗ ପାଇଥିଲେ । ଏହିସବୁ ପ୍ରୟୋଗାଶାଳାର ବୈଜ୍ଞାନିକମାନେ ସେମାନଙ୍କ ଅନୁସନ୍ଧାନ କାର୍ଯ୍ୟ ବିଷୟରେ ବିସ୍ତୃତ ଭାବେ ବର୍ଣ୍ଣନା କରିବା ସହିତ ଛାତ୍ରଛାତ୍ରୀଙ୍କ ବିଭିନ୍ନ ପ୍ରଶ୍ନର ଉତ୍ତର ମଧ୍ୟ ଦେଇଥିଲେ ।
ରାଜ୍ୟ ସଚିବାଳୟରେ ଚଳିତ ମାସ ୮ ତାରିଖ ଦିନ ମୁଖ୍ୟ ସଚିବଙ୍କ ଦ୍ୱାରା ଶୁଭାରମ୍ଭ ହୋଇଥିବା ଏହି ଗସ୍ତରେ ଛାତ୍ରଛାତ୍ରୀଙ୍କୁ ଅହମଦାବାଦରେ ଥିବା ଗୁଜରାଟର ସାଇନସ ସିଟି ମଧ୍ୟ ଦେଖିବାର ସୁଯୋଗ ମିଳିଥିଲା । ଏଠାରେ ସେମାନଙ୍କୁ ବିଜ୍ଞାନ, ପୃଥିବୀ ଓ ବିଭିନ୍ନ ପ୍ରକାର କୌତୁହଳପୂର୍ଣ୍ଣ ପ୍ରଦର୍ଶନୀ ଦେଖିବାକୁ ମିଳିଥିଲା ।
ପଠାଣି ସାମନ୍ତ ପ୍ଲାନେଟାରିୟମ୍ ର ଉପ ନିର୍ଦ୍ଦେଶକ ଡଃ ଶୁଭେନ୍ଦୁ ପଟ୍ଟନାୟକ ଓ ଟାଟା ଷ୍ଟିଲର ଜଣେ ଅଧିକାରୀଙ୍କ ତତ୍ୱାବଧନାରେ ଛାତ୍ରଛାତ୍ରୀ ଓ ସେମାନଙ୍କ ଗାଇଡ୍ ଶିକ୍ଷକ ଏହି ଗସ୍ତରେ ଯାଇଥିଲେ ।
ଟାଟା ଷ୍ଟିଲ ପକ୍ଷରୁ, ପଠାଣି ସାମନ୍ତ ପ୍ଲାନେଟାରିୟମ୍ ସହଯୋଗରେ ରାଜ୍ୟର ୮ଟି ଜୋନ୍ ଯଥା ଯାଜପୁର, ବେଲପାହାଡ, କେନ୍ଦୁଝର, ବାଲେଶ୍ୱର, ଯୋଡ଼ା, ଭୁବନେଶ୍ୱର, ବ୍ରହ୍ମପୁର ଓ ଜୟପୁରରେ ୮ମ ରୁ ୧୦ମ ଶ୍ରେଣୀର ବିଦ୍ୟାଳୟ ଛାତ୍ରଛାତ୍ରୀଙ୍କୁ ନେଇ ଆୟୋଜିତ ହୋଇଥିବା ଯୁବ ଜ୍ୟୋତିର୍ବିଜ୍ଞାନୀ ପ୍ରତିଭା ଅନ୍ୱେଷଣ ପ୍ରତିଯୋଗିତାରେ ୮୦୦ ପ୍ରତିଯୋଗୀଙ୍କ ମଧ୍ୟରୁ ଶ୍ରେଷ୍ଠ ୨୦ଜଣଙ୍କୁ ଚୟନ କରାଯାଇଥିଲା ।
ଅନ୍ତରୀକ୍ଷ ବିଜ୍ଞାନ ତଥା ଜ୍ୟୋତିର୍ବିଜ୍ଞାନର କିମ୍ବଦନ୍ତୀ ପୁରୁଷ ପଠାଣି ସାମନ୍ତଙ୍କ ଅବଦାନକୁ ଲୋକପ୍ରିୟ କରିବା ଓ ବିଦ୍ୟାଳୟ ଛାତ୍ରଛାତ୍ରୀଙ୍କ ମଧ୍ୟରେ ଅନ୍ତରୀକ୍ଷ ଓ ଜ୍ୟୋତିର୍ବିଜ୍ଞାନ ସମ୍ପର୍କରେ ଆଗ୍ରହ ସୃଷ୍ଟି କରିବା ତଥା ସେମାନଙ୍କର ଲୁକ୍କାୟିତ ପ୍ରତିଭାକୁ ଚିହ୍ନଟ କରିବା ଲକ୍ଷ୍ୟ ନେଇ ଟାଟା ଷ୍ଟିଲ, ପଠାଣି ସାମନ୍ତ ପ୍ଲାନେଟାରିୟମ୍ ସହଯୋଗରେ ୨୦୦୭ ମସିହାରୁ ଉକ୍ତ ପ୍ରତିଯୋଗିତାର ଆୟୋଜନ କରିଆସୁଛି ।
ଯାଜପୁର, ଜାନୁୟାରୀ ୧(ଓଡ଼ିଶା ଡ଼ଟ୍ କମ୍) ଯାଜପୁର ଜିଲ୍ଲା କଳିଙ୍ଗନଗରେ ଘଟିଥିବା ଗୁଳିକାଣ୍ଡର ତଦନ୍ତ ପାଇଁ ସରକାର ପାଞ୍ଚ ବର୍ଷରେ ତିନୋଟି କମିଶନ ନିଯୁକ୍ତ କରିଥିବା ବେଳେ ବର୍ତ୍ତମାନ ପର୍ଯ୍ୟନ୍ତ ଏହାର ରିପୋର୍ଟ ପ୍ରକାଶ ପାଇନାହିଁ ।
ଏହି ଘଟଣାର ତଦନ୍ତ କରିବାକୁ ସେହି ବର୍ଷ ସରକାର ଓଡ଼ିଶା ହାଇକୋର୍ଟର କାର୍ଯ୍ୟରତ ବିଚାରପତି ଏ.ଏସ୍.ନାଇଡୁଙ୍କୁ ନିଯୁକ୍ତ କରିଥିଲେ ।
ଉକ୍ତ କମିଶନ ସୁକିନ୍ଦା ବିଧାୟକ ତଥା ବର୍ତ୍ତମାନର ଅର୍ଥ ମନ୍ତ୍ରୀ ପ୍ରଫୁଲ୍ଲ ଘଡେଇ, କଂଗ୍ରେସ ନେତା ଶରତ ରାଉତ, ପିପିଆଇଏମ୍ଏଲ୍ ନେତା କ୍ଷିତିଶ ବିଶ୍ୱାଳଙ୍କ ସମେତ ୪୫ ଜଣଙ୍କ ସାକ୍ଷାତ କରିଥିଲେ ।
ତେବେ ହାଇକୋର୍ଟର କାର୍ଯ୍ୟରତ ବିଚାରପତି ମାନଙ୍କୁ ନେଇ ଗଠନ କରାଯାଇଥିବା ତଦନ୍ତ କମିଶନକୁ ବନ୍ଦ କରିବାକୁ ସୁପ୍ରିମକୋର୍ଟ ନିର୍ଦ୍ଦେଶ ଦେବା ପରେ ମଇ ୨୦୦୭ରେ ନାଇଡୁ କମିଶନଙ୍କ କାର୍ଯ୍ୟ ବନ୍ଦ ହୋଇଥିଲା ।
ସରକାର ପୁଣି ୨୦୦୮ରେ ହାଇକୋର୍ଟର ଅବସରପ୍ରାପ୍ତ ବିଚାରପତି ଆର୍.କେ.ପାତ୍ରଙ୍କୁ ତନ୍ତ କମିଶନ ଭାବେ ନିଯୁକ୍ତ କରିଥିଲେ ।
ଏହି କମିଶନ ଅଗଷ୍ଟ ୨୦୦୮ରେ ଗୁଳିକାଣ୍ଡ ସ୍ଥଳ ପରିଦର୍ଶନ କରି ସ୍ଥାନୀୟ ଆଦିବାସୀ ଓ ତତ୍କାଳୀନ ଜିଲ୍ଲା ପୋଲିସ ମୁଖ୍ୟ ଓ ଜିଲ୍ଲାପାଳଙ୍କ ସାକ୍ଷ୍ୟ ଗ୍ରହଣ କରିଥିଲେ ।
କିନ୍ତୁ ପରବର୍ତ୍ତୀ ସମୟରେ ପାତ୍ରଙ୍କୁ ସରକାର ଲୋକପାଳ ଭାବେ ନିଯୁକ୍ତ କରିଥିଲେ । ପରେ ହାଇକୋର୍ଟର ଅବସରପ୍ରାପ୍ତ ବିଚାରପତି ପି.କେ.ମହାନ୍ତିଙ୍କୁ ତଦନ୍ତ କମିଶନ ଭାବେ ନିଯୁକ୍ତ କରାଯାଇଥିଲା ।
ଘଟଣାର ତଦନ୍ତ କରିବା ପାଇଁ ଗତ ବର୍ଷ ମଇ ମାସରେ ମହାନ୍ତି କମିଶନ ଗୁଳିକାଣ୍ଡ ସ୍ଥଳ ପରିର୍ଶନ କରିବା ସହ ଜିଲ୍ଲାପାଳଙ୍କ ସହ ଆଲୋଚନା କରିଥିଲେ ।
ତଦନ୍ତ କାର୍ଯ୍ୟରେ ବିଳମ୍ବ କରିବା ପାଇଁ ସରକାରଙ୍କ ଏହି କମିଶନ ଗଠନ କରିଛନ୍ତି । ୨୦୦୪ରେ ସରକାର ସଂପୃକ୍ତ ଅଞ୍ଚଳରେ ପ୍ରକୃତ ଜମି ମାଲିକ ମାନଙ୍କୁ ଜମି ଏକର ପିଛା ୭୬ ହଜାର ଟଙ୍କା ଦେଇଥିବା ବେଳେ ସେହି ଜମି ଏକର ପିଛା ୩.୩୫ ଲକ୍ଷ ଟଙ୍କାରେ ଟାଟାକୁ ବିକ୍ରି କରିଛନ୍ତି ବୋଲି ସ୍ଥାନୀୟ କଂଗ୍ରେସ ନେତା ଶରତ ରାଉତ ଅଭିଯୋଗ କରିଛନ୍ତି ।
ଟାଟା ପ୍ରକଳ୍ପକୁ ବିରୋଧ କରି ଆଦିବାସୀମାନେ ୨୦୦୬ ଜାନୁୟାରୀ ୨ ତାରିଖରେ ବିକ୍ଷୋଭ ପ୍ରଦର୍ଶନ କରୁଥିବା ବେଳେ ପୋଲିସ୍ ସହିତ ସେମାନଙ୍କର ସଂଘର୍ଷ ହୋଇଥିଲା ଓ ପୋଲିସ୍ ଗୁଳିରେ ୧୪ ଜଣ ଆଦିବାସୀ ମୃତ୍ୟୁବରଣ କରିଥିଲେ ।
